Kapitán Capko tvrdí, že všetko je to v hlavách hráčov.
TREBIŠOV. Ešte tri týždne dozadu mali futbalisti treťoligového Slavoja Trebišov v súvislosti s postupom všetko vo svojich rukách, no teraz to už neplatí.
Po prehrách s rezervnými tímami Žiliny (1:3) a Prešova (1:2) postupové šance zverencov kormidelníka Vladimíra Rusnáka mladšieho opäť o čosi klesli, ale podstatné je, že stále sú.
V záverečných dvoch dueloch sezóny však musia poriadne "zamakať".
Chýbal druhý gól
Mužstvo z juhu Zemplína si v nedeľu opäť raz poriadne skomplikovalo "život", keďže v dôležitom súboji s B-mužstvom Tatrana Prešov ťahali za kratší koniec. Ak by uspeli, dýchalo by sa im oveľa ľahšie.
"My si to v Trebišove stále vieme skomplikovať. Všetko je to v hlavách hráčov, ukázalo sa, že nemáme psychicky až také silné mužstvo," začal debatu kapitán Slavoja Jaroslav Capko.
Pritom po úvodnej 45-minútovke s Prešovčanmi to vôbec nevyzeralo, že žlto-modrí stratia body, veď vyhrávali 1:0.
"A mohli sme aj viac, zahodili sme však štyri vyložené šance, ktoré sa musia premieňať. Keby bolo 2:0, tak by sme sa upokojili a uhrali by sme to. Po prestávke sme rýchlo inkasovali vyrovnávajúci gól, ktorý nami otriasol a nevedeli sme sa z neho spamätať. Doplácame na nepremieňanie šancí," hovoril skúsený 32-ročný motor trebišovskej zálohy, ktorý v minulosti pôsobil aj v bratislavskom Interi a Trenčíne.
Vyhrať oba zápasy
Výsledky "rusnákovcov" sú v jarnej časti ako na hojdačke, raz trikrát v rade prehrajú, následne tri razy zabodujú naplno, potom zase dvakrát zakopnú...
Kde hľadať príčiny nevyrovnaných výkonov? "Jednoznačne v hlavách hráčov. My dokážeme s každým mužstvom v súťaži odohrať vyrovnanú partiu, ale zahadzujeme veľa gólových šancí. Na tréningu nám to ide, no príde zápas a už to tak nie je. Asi sa nesústredíme poriadne na stretnutie. Tam treba hľadať príčiny našich kolísavých výsledkov," tvrdil J. Capko.
Momentálne je Slavoj na desiatej priečke treťoligového pelotónu, ktorá znamená baráž s posledným celkom druhej ligy Liptovským Mikulášom.
"Keď mám pravdu povedať, ani som na tabuľku po nedeli nepozeral. Mali sme všetko vo svojich rukách, priamy postup bol na dosah. Neradi by sme do išli do baráže, radšej priamo vyššie, keďže tá je o šťastí, o momentálnej forme."
Ak sa jej chcú vyhnúť, musia v oboch posledných súbojoch tohto ročníka – v Bardejovskej Novej Vsi a doma s "béčkom" MFK Košice – vyhrať a čakať na zaváhanie súperov.
"Budú to ťažké zápasy, aj v Bardejovskej Novej Vsi, hoci je posledná, lebo duely s takými mužstvami sú najnáročnejšie, ale nezostáva nám nič iné, len zabodovať naplno," dodal J. Capko.